ЧIыфэ зытелъхэм яфитыныгъэхэр къэухъумэгъэнхэу — Адыгэ макъ\nЧIыфэ зытелъхэм яфитыныгъэхэр къэухъумэгъэнхэу\nРедактор 12.08.2021 12.08.2021 КЪЭБАРЫКlЭХЭР, ПОЛИТИКЭР\nБанкым е нэмыкIэу кредит зытырэ организациехэм ахъщэ къаIихыгъэу зымытыжьышъугъэхэм е нэмыкI чIыфэ зытелъхэм ар аIахыжьы зыхъукIэ зэрыпсэунхэ къафэгъэнэгъэным фэгъэхьыгъэ законопроектым кIэщакIо фэхъугъэр УФ-м и Президентэу Владимир Путиныр ары. Илъэсэу тызхэтым игъэтхэпэ мазэ УФ-м и Къэралыгъо Думэрэ Правительствэмрэ ар зэдагъэхьазырынэу пшъэрылъ къафишIыгъагъ.\nЦIыфым чIыфэр игъом ымытыжьышъумэ, иIоф хьыкумыр хэплъэнэу тхылъхэр ратых, ащ рихъухьагъэр нэужым пристав­хэм аIэкIахьэ. Ахэм чIыфэр зытелъым исчет къихьэрэ ахъщэм хахызэ къызIихыгъэм раты­жьы. Ащ фэдэу зыIахыжьхэрэм зэрыпсэун зыпари къызфэмы­нэжьэу къахэкIырэр бэ. Ащ те­тэу цIыфхэм хэкIыпIэ ямыIэ­жьэу къамыгъэнэнхэр, узэрыпсэун плъэкIыщт ахъщэ анахь макIэм фэдизыр къа­фэухъумэгъэныр ары къэралыгъом ипащэ зигугъу къышIыгъа­гъэр.\nХэбзэгъэуцухэми мы Iофыр нахьыпэкIэ къаIэтыгъагъ. Урысые политическэ партиеу «Единая Россия» зыфиIорэр ащ фэдэ законопроектым кIэщакIо фэхъугъагъ. Ащ ыпэкIэ социальнэ ахъщэ тынхэр аубытынхэ фимытхэу къызщиIорэ хэбзэгъэуцугъэу аштагъэм блэкIыгъэ 2020-рэ илъэсым игъэмафэ кIуачIэ иIэ хъугъэ.\nДжы ащ фэдэ ахъщэ тынхэм тамыгъэ гъэнэфагъэ яIэу щыт, приставхэм ахэр аштэнхэ алъэ­кIыщтэп. Унагъор зыIыгъыгъэр дунаим зэрехыжьыгъэм пае къатырэ ахъщэр, ошIэ-дэмышIэ Iофхэм зэрар зэрахыгъэхэм къафэкIорэ ахъщэ тынхэр, нэмыкI пособиехэр ащ къыхеубытэх.\nХэбзэгъэуцугъэу мыгъэ Президентыр кIэщакIо зыфэхъугъэ­ри аштагъ. УФ-м и Гражданскэ кодекс ыкIи «Исполнительнэ производствэм фэгъэхьыгъ» зыфиIорэ федеральнэ хэбзэгъэу­цугъэм зэхъокIыныгъэу фашIыгъэхэм яшIуагъэкIэ хьыкум при­ставхэм чIыфэ зытелъым ар къызыIахыжькIэ цIыфыр зэры­псэун ылъэкIыщт ахъщэ анахь макIэм къыщымыкIэу мазэм къыфагъэнэн фаеу хъугъэ.\nПредыдущая Адэбз узхэм зыщяIэзэщтхэ Гупчэ къызэIуахыщт\nСледущая Къуалъхьэ къызэраIихы­гъэмкIэ агъэмысэ